JY LEES NOU Errieda du Toit blog: Hekel kan ek nie, maar gemmerpoeding-maak wel
Dié resep vir die gemmerige, toffierige appel-en-peerpoeding is nie my ma s'n nie. Dit reflekteer wel haar uitkyk om met uitbundigheid te lewe. Sy is nie 'n less is more mens nie en glo dat "meer" beter is: meer liefde uitdeel, meer vir ander doen, meer kleur, meer blomme, meer hekelgoed, meer musiek, nog 'n skeppie gemmerpoeding met gemmerstukkies bo-op en nog roomys en vla ook.
Dié poeding het die bekendheid van my ma se gemmerpoeding, maar is ook hip en hedendaags. Die aanmaakmetode is interessant en maklik - solank jy kop hou met die afweeg van al jou bestanddele en die resep deurlees voor jy begin.
Karamelliseer die vrugte só: Plaas strooisuiker en die 50 g botter in 'n pan oor matige hitte en laat smelt. Sodra dit effe begin verbruin, pak wiggies vrugte in en laat verbruin – draai 2 - 3 keer om. Dit sal sowat 8 minute neem. Plaas die vrugte in die oondbak of bakkies en hou eenkant om af te koel.
Maak die beslag só: meng die bruismeel, die 110 g bruinsuiker en sout in 'n bak. Voeg die melk, eier, gemmerstukkies, 30 ml gouestroop en 100 g gesmelte botter by en roer deur tot glad. Skep oor die appelwiggies.